Am primit de curand o serie de imagini aeriene inedite ce prezinta detalii foarte interesante ale Bucurestiului interbelic. Astazi vorbim despre prima dintre ele care ilustreaza vecinatatile Ateneului Roman. Ne aflam in perimetrul delimitat de str. George Enescu pe stanga, Calea Victoriei in partea de jos, str. C.A. Rosetti pe dreapta si Bd. Nicolae Balcescu in partea de sus. Fotografia de fata este un document important, avem suficiente repere sa ne orientam in spatiu, dar la o privire atenta observam ca mai totul este schimbat. Este evident ca o sa despicam firul in 4, banuiesc ca asta asteptati daca ati ajuns sa cititi pana aici, asadar incepem:

Ateneul Roman (7.) se afla impunator in centrul compozitiei, cu siguranta cel care a realizat imaginea asta a urmarit sa fotografieze. Atat cladirea Ateneului, cat si parcul din fata par a fi destul de asemanatoare cu ce putem vedea astazi, dar multe lucruri din jur sunt schimbate. Imediat in stanga Ateneului observam o configuratie diferita a strazilor precum si alte cladiri in comparatie cu prezentul. Se remarca cladirea cu doua etaje aproape lipita de latura dreapta a edificiului public (6.), dar si lipsa strazii Constantin Esarcu.

Casa de Mode (5.) o descoperim aproape intacta, dar observam faptul ca prezenta o cupola in locul terasei rotunde de astazi, probabil o simplificare post-belica. Despre simplificare putem vorbi si in cazul Hotelului Atenee Palace (2.) (Hotel Hilton de astazi), in imaginea noastra vizibil in forma lui bogat ornamentata, azi simplificat si extins.

In partea de jos a imaginii putem observa aliniamentul estic al Caii Victoriei. In extrema stanga se poate vedea o alta configuratie la intersectia cu str. Nicolae Cretulescu (1.), precum si un teren viran. In extrema dreapta vedem frumoasa cladire a Jockey Club (3.) si a hotelului High Life, ambele disparute astazi, inlocuite cu parcarea din dreptul restaurantului Cina. Fundatia Carol (4.) (Cladirea B.C.U.) se afla la locul ei, intacta, dar remarcam linia de tramvai ce circula de-a lungul fatadei principale.

Daca tot am pomenit restaurantul Cina (8.), e de remarcat ca la data fotografiei nu avea vederea directa asupra pietei Enescu pe care o are astazi. Un intreg conglomerat de cladiri ar fi blocat panorama de astazi. Un pic mai sus, vedem absenta Hotelului Lido (11.) precum si a celebrei piscine ce avea sa se construiasca acolo (prima de la noi cu valuri artificiale, minune a tehnologiei in perioada respectiva). In zona observam un teren de tenis, precum si o gradina sau parc ce acopera o suprafata destul de mare. Pentru cunoscatori, Muzeul Simu este vizibil si el in imagine (13.)

Bucata cea mai interesanta o pastram pentru final. In partea de sus a imaginii vedem sectiunea actualului bulevard Balcescu (12.), intre, cum spuneam mai sus, str. George Enescu si str. C.A. Rosetti. Este vizibila si intersectia cu str. Arthur Verona, in mijloc sus. Evident, e usor de remarcat lipsa oricareia dintre cladirile emblematice din acea zona. Cladirea Teatrului Notara, Blocul Patria, cladirea Ciclop si Cinema Scala precum si alte embleme ale bulevardului nu aveau sa apara mai devreme de aniI ’30 (cu exceptia cladirii Ciclop, construita in 1923, lucru ce ne ajuta si in intentia datarii acestei imagini). Printre cladirile disparute de pe acest aliniament observam un foarte interesant “palat” bogat ornamentat (14.) ce s-a aflat pe actuala pozitie a Blocului Patria. Un pic mai la stanga, o alta cladire frumos ornamentata, cu o intrare monumentala (15.) se afla pe lotul ocupat astazi de Garajul Ciclop, iar Cinema Patria, pare sa fi fost construit pe locul unei gradini (16.).

“Like it” if you like it.

__________________________

Pentru cei care ne susțin prin mici donații, aceste imagini sunt disponibile în format digital, la o rezoluție înaltă. Mai multe la office@muzeuldefotografie.ro

Share this:

